Norsk Amatørteaterforbund

ØYER TEATERLAG: Vazelina -på øyværingers vis
2025-02-13 19:00 - 2025-02-15 19:00 (Europe/Oslo) | Tretten Samfunnshus
«Vi er stusselige karer, men du værda å tøft vi tæk oss ut mæ hatt!»
Det blir svarte dresser og hatt på scenen når Øyer teaterlag tar for seg Vazelina Bilopphøggers i februar 2025. Vi tar for oss noen av de mest kjente sangene deres både gjennom sang og utspilling på scenen, og håper dere vil kjenne igjen alle sammen!

Denne gangen foretar vi et sceneskifte og forflytter oss til samfunnshuset på Tretten, hvor både vi og dere vil ha bedre plass. Vi flytter oss ikke langt og vi håper alle «når fram med Lada’n» til Tretten.

Vi gjør om garderoben til bar, som vil åpne halvannen time før forestillingen hvor det vil være mulig å benytte seg av baren mens dere «vente på a Marta, vente på a Marta». Her vil det være mulig å kjøpe noe både for den som «drikk bære vatt’n» og for den som helst tar en «pils i salongen».

Det blir tre forestillinger:
Torsdag 13/2 klokken 19:00
Fredag 14/2 klokken 19:00
Lørdag 15/2 klokken 19:00

Billetter selges på Ticketmaster.no fra 11/11 klokken 09:00. Billettpris: 275,- inkl. billettavgift.

Vi håper dere vil komme og se på oss, for dette blir «bedre hell æll’ medisin»!

BÆRUM BARNETEATER: REBOOT
2025-02-26 - 2025-03-02 | Bærum Kulturhus
I Reboot møter vi Maria, en ung voksen som er på vei til å bryte gjennom som artist, før hun havner i en alvorlig ulykke, og dør. Hun våkner opp i en merkelig virkelighet, lastet opp i en digital verden mens en ny kropp blir 3D-printet til henne. Inne i den digitale virkeligheten møter hun flere andre i lignende situasjoner, som alle venter på å bli rebooted. Hun møter også en kunstig intelligens som er der for å drive hele den digitale sfæren. Stykket følger Maria og de andre som prøver å navigere sin nye tilværelse i digi-sfæren. Men hvor lenge må hun vente i den digitale verdenen? Når kommer hun tilbake til den virkelige verdenen, og hennes snart blomstrende artist-karriere? Reboot er en tragi-komedie som trekker frem en potensiell nær fremtid, om vi følger de samfunnsmønstrene vi gjør i dag. Den tar for seg tematikk som digitaliseringens fremmedgjøring, forskjeller i samfunnet, hvordan ny teknologi endrer verdenen vi lever i og hvem som egentlig har kontroll over hvordan vi lever.
Forestillingen er Bærum Barneteaters bidrag til DUS-festivalen 2025.
Forestillingen passer for både tenåringer og voksne.
Regi: Mikael Barr Kongsteien & Karen Reistad
Dramatiker: Jesper Sundnes
